करंट अफेयर्स: जून 2015 - current affairs of june national international sports science - AajTak
जानिए देश, दुनिया, खेल और विज्ञान जगत में जून 2015 में क्‍या है खास....
नई दिल्ली, 03 जुलाई 2015, अपडेटेड 19 अगस्त 2015 14:54 IST
1 जून: सर्विस टैक्स 12.36 फीसदी से बढ़कर 14 फीसदी करने की घोषणा हुई.
सर्विस टैक्स 12.36 फीसदी से बढ़कर 14 फीसदी हो जाएगा. यानी हर सर्विस पर बिल लगभग 1.6 फीसदी बढ़ जाएगा.
1 जून: नए भूमि अधिग्रहण अध्यादेश पर लगी राष्ट्रपति की मुहर
राष्ट्रपति प्रणब मुखर्जी ने नया भूमि अधिग्रहण अध्यादेश संसद में पेश करने की अनुमति दे दी. केंद्र सरकार द्वारा भूमि अधिग्रहण पर तीसरी बार अध्यादेश लाया गया है. इससे पहले जारी किए गए अध्यादेश की मियाद चार जून को समाप्त हो रही है.
2 जून: लैंड डील की जांच के लिए हरियाणा मंत्रिमंडल ने दी आयोग को मंजूरी
मुख्यमंत्री मनोहर लाल खट्टर की अगुवाई में हरियाणा मंत्रिमंडल ने लैंड डील की जांच की मंजूरी दे दी है. गुड़गांव के सेक्टर 83 में वाणिज्यिक कॉलोनियां विकसित करने के लिए उद्योगपति रॉबर्ट वाड्रा की कंपनी सहित कुछ कंपनियों को लाइसेंस दिए जाने की जांच के लिए जांच आयोग गठित करने के लिए मंजूरी दे दी.
3 जून: पश्चि‍म बंगाल में वायुसेना का ट्रेनर विमान दुर्घटनाग्रस्त
पश्च‍िम बंगाल में भारतीय वायुसेना का एक ट्रेनर जेट विमान दुर्घटनाग्रस्त हो गया. पश्च‍िम बंगाल के कलाईकुंडा एयरबेस के पास बारागोरा में बुधवार को यह हादसा हुआ.
3 जून: भारत तथा अमेरिका के बीच डिफेंस फ्रेमवर्क समझौता
भारत और अमेरिका के रक्षा मंत्रियों ने डिफेंस फ्रेमवर्क समझौता पर हस्ताक्षर किया. यह समझौता अगले 10 सालों के लिए किया गया है.
5 जून: महाराष्ट्र में देश के प्रथम ‘ऑयल स्पिल रिसपॉन्स सेंटर’ का उद्घाटन
देश के पहले टियर 1 'ऑयल स्पिल रिसपॉन्स सेंटर'का उद्धाटन सड़क परिवहन, राजमार्ग मंत्री ने किया. यह टियर 1 'ऑयल स्पिल रिस्पॉन्स सेंटर 700 टन तक के ऑयल स्पिल को नियंत्रित करने की क्षमता रखती है.
6 जून: UP सरकार ने हाशिमपुरा पीड़ितों के लिए 2 करोड़ 24 लाख का मुआवजा किया मंजूर
यूपी सरकार ने मेरठ के हाशिमपुरा दंगों के पीड़ितों के लिए 2 करोड़ 24 लाख रुपये का मुआवजा मंजूर किया है. कैबिनेट बैठक में लिए फैसले के बाद पीड़ितों को इस राशि से आर्थिक मदद दी जाएगी.
10 जून: चेक बाउंस मामले में अध्यादेश को कैबिनेट की हरी झंडी
केंद्रीय कैबिनेट ने एक ऐसे अध्यादेश को मंजूरी दे दी जिससे चेक बाउंस होने के मामलों में दूर के शहरों में मुकदमा लड़ने को मजबूर लाखों लोगों को राहत मिलेगी. इससे ऐसे मामलों में उसी जगह कानूनी कार्रवाई शुरू की जा सकेगी जहां वह चेक भुगतान प्राप्त करने या क्लियरिंग के लिए जमा कराया गया है.
11 जून: केंद्र सरकार ने एड्स दवाओं पर आयात शुल्क समाप्त किया
केंद्र सरकार ने 11 जून 2015 को एड्स के इलाज के लिए प्रयोग की जाने वाली दवाओं तथा टेस्ट किट पर लगने वाला आयात शुल्क समाप्त कर दिया. यह छूट मार्च 2016 तक प्रभाव में रहेगी.
16 जून: भारतीय निर्वाचन आयोग ने नेशनल पीपुल्स पार्टी की मान्यता निलंबित की
मॉडल कोड का पालन न करने और संवैधानिक निर्देशों का उल्लंघन करने के कारण नेशनल पीपुल्स पार्टी (NPP) की मेघालय में राज्य पार्टी के रुप में मान्यता निलंबित कर दी.
17 जून: केंद्रीय मंत्रीमंडल ने 2022 तक सभी के आवास योजना को दी मंजूरी
केंद्रीय मंत्रिमंडल ने ‘2022 तक सभी के लिए आवास’ योजना शुरू करने को मंजूरी 17 जून 2015 दी है. इसका उद्देश्य शहरी क्षेत्रों के सभी लोगों को 2022 तक आवास उपलब्ध कराना है.
30 जून: भारत ने आईएसआईएस तथा अन्य आतंकवादी संगठनों के साथ व्यापार पर प्रतिबन्ध लगाया
भारत ने 30 जून 2015 को अल-कायदा और नसरा से जुड़े इस्लामिक राज्य इराक और सीरिया एवं अन्य समूहों तथा व्यक्तियों के साथ व्यापार पर प्रतिबंध लगाने की घोषणा की. यह कदम संयुक्त राष्ट्र सुरक्षा परिषद (यूएनएससी) के संकल्प के अनुपालन के तहत उठाया गया है.
1 जून: विदेशी पूंजी को आकर्षित करने के लिए सरल बनाए गए रक्षा नियम
रक्षा विनिर्माण क्षेत्र में विदेशी पूंजी को आकर्षित करने के उद्देश्य से रक्षा नियमों को सरल करने की घोषणा की है. इसके तहत सरकार ने सीमा व उत्पाद शुल्क में कटौती किया है.
3 जून: दक्षिण कोरिया ने किया बैलिस्टिक मिसाइल का सफल परीक्षण
दक्षिण कोरियाई सेना ने देश की राष्ट्रपति पार्क ग्युन-हे की मौजूदगी में दो बैलिस्टिक मिसाइलों का परीक्षण किया. इस मिसाइल को वर्ष 2012 में अमेरिका के साथ हुए समझौते के बाद विकसित किया गया है.
6 जून: भारत और बांग्लादेश ने 22 द्विपक्षीय समझौतों पर हस्ताक्षर किए
प्रधानमंत्री नरेंद्र मोदी की 6 जून 2015 से 7 जून 2015 के बीच दो दिवसीय यात्रा के दौरान 22 समझौतों पर हस्ताक्षर किए. इसमें सामुद्रिक सुरक्षा के क्षेत्र में सहयोग तथा मानव तस्करी और जाली भारतीय नोट का प्रसार रोकने के लिए समझौते शामिल हैं.
11 जून: स्पेन मूल के यहूदी नागरिकों को स्पेन की नागरिकता देने का कानून पारित
स्पेन के लोअर हाउस पार्लियामेंट ने उन स्पेन मूल के यहूदी लोगों का नागरिकता देने की पेशकश की है जिनके परिवार वाले करीब पांच सौ साल पहले अत्याचार से तंग आकर स्पेन से बाहर चले गए थे. 1492 में यहूदियों को वहां कहा गया था कि वे कैथोलिक धर्म स्वीकार करें या जिंदा जलाए जाने के लिए तैयार रहें.
14 जून: इजरायल सरकार की ओर से कैदियों को जबरन खिलाने का प्रस्ताव जारी
इजरायल सरकार ने उस बिल को मंजरी दे दी है जिसमें भूख हड़ताल कर रहे कैदियों को जबरन खाना खिलाए जाने का प्रस्ताव है. विधेयक का नाम'भूख हड़ताल के कारण हानि रोकने के लिए कानून' है.
15 जून: भारत और पोलैंड ने 2018 तक 5 बिलियन अमेरिकी डॉलर का व्यापार करने का लक्ष्य तक किया
भारत और पोलैंड ने वर्ष 2018 तक 5 बिलियन अमेरिकी डॉलर का व्यापार लक्ष्य तय किया है. यह लक्ष्य पोलैंड की राजधानी वारसा में एक आयोग की बैठक में हुई.
26 जून: अमेरिका में समलैंगिक विवाह को मिली कानूनी मान्यता
संयुक्त राज्य अमेरिका के सुप्रीम कोर्ट ने 26 जून 2015 को समलैंगिक विवाह को कानूनी मान्यता दे दी. सुप्रीम कोर्ट के 5 जजों ने समलैंगिक विवाह को वैध ठहराया. वहीं, 4 ने इसका विरोध किया.
27 जून: ग्रीस के प्रधानमंत्री द्वारा बेलआउट कार्यक्रम के लिए जनमत संग्रह कराने का निर्देश
ग्रीक प्रधानमंत्री एलेक्सिस सिप्रास ने को ट्रोइका अर्थात् अंतरराष्ट्रीय मुद्रा कोष (आईएमएफ), यूरोपीयन कमीशन (ईसी) और यूरोपीयन सेंट्रल बैंक (ईसीबी) की ओर से प्रस्तुत बेलआउट कार्यक्रम के विस्तार के लिए जनमत संग्रह कराने की घोषणा की.
3 जून: एबी डिविलियर्स को दक्षिण अफ्रीका के ‘साल के सर्वश्रेष्ठ क्रिकेटर’ के पुरस्कार से नवाजा गया.
एबी डिविलियर्स को दक्षिण अफ्रीका को जोहान्सबर्ग में आयोजित एक कार्यक्रम में ‘साल के सर्वश्रेष्ठ क्रिकेटर’ के पुरस्कार से नवाजा गया. लगातार दूसरी बार उन्हें यह पुरस्कार दिया गया है.
4 जून: फीफा रैंकिंग में भारत 141वें स्थान पर
फीफा की नई रैंकिंग के मुताबिक भारत फुटबॉल में 141वें स्थान पर है. इससे पहले भारत 147वें स्थान पर था.
6 जून: राहुल द्रविड़ भारत की 'अंडर-19' तथा 'भारत-ए' टीमों के कोच नियुक्त किए गए
पूर्व भारतीय कप्तान राहुल द्रविड़ को भारतीय क्रिकेट कंट्रोल बोर्ड (बीसीसीआई) ने 6 जून 2015 को भारत की 'ए' और अंडर-19 टीमों का कोच नियुक्त किया है.
7जून: 21वीं एशियाई एथलेटिक्स चैंपियनशिप में टिंटु लुका ने स्वर्ण पदक जीता
भारतीय एथलेटिक्स खिलाड़ी टिंटु लुका ने वुहान में आयोजित 21वीं एशियाई एथलेटिक्स चैंपियनशिप में 7 जून 2015 को स्वर्ण पदक जीता. यह दौड़ 800 मीटर की थी.
21 जून: रूस ने यूरोपीय टीम एथलेटिक्स चैंपियनशिप 2015 जीती
खेल के 40 मुकाबलों में से 10 में जीत पा कर 21 जून 2015 को रूस ने यूरोपीय टीम एथलेटिक्स चैंपियनशिप जीती. रूस ने लगातार चौथी बार यह खिताब जीता है.
21 जून: रोजर फेडरर ने आठवीं बार एटीपी गैरी बेबर ओपन हाले टूर्नामेंट में जीत हासिल की
टेनिस स्टार रोजर फेडरर ने बर्लिन में आयोजित एटीपी गैरी बेबर ओपन में लगातार 8वीं बार जीत हासिल कर लिया है. फेडरर ने फाइनल में आंद्रियास सेपी को 7-6, 6-4 से हराया.
21 जून: एंडी मरे ने चौथी बार क्वीन्स क्लब में एगॉन खिताब जीता
ब्रिटेन के खिलाड़ी एंडी मरे ने लंदन के क्वीन्स क्लब में खेलते हुए दक्षिण अफ्रीका के केविन एंडरसन को 6-3, 6-4 से हराकर एगॉन खिताब जीता.
28 जून: ज्वाला गुट्टा और अश्विनी पोनप्पा की जोड़ी ने कनाडा ओपन का ख़िताब जीता
भारतीय बैडमिंटन खिलाडी़ ज्वाला गुट्टा और अश्विनी पोनप्पा की जोड़ी ने 'कनाडा ओपन' का खिताब अपने नाम कर लिया. इस जोड़ी ने सेलेना पीक और मुस्कीन्स की जोड़ी को सीधे सेटों में हराया.
परमाणु ऊर्जा विभाग (डीएई) द्वारा भारत परमाणु बीमा पूल की शुरुआत
परमाणु ऊर्जा विभाग (डीएई) ने 12 जून 2015 को भारतीय परमाणु बीमा पूल (आइएनआईपी) की शुरुआत की. यह परमाणु उर्जा जोखिम हस्तांतरण के अंतर्गत विश्व का 27वां बीमा पूल बन गया है.
10 जून: मनु प्रकाश ने विश्व का पहला पानी पर आधारित कंप्यूटर बनाया
भारतीय मूल के वैज्ञानिक मनु प्रकाश ने अपनी टीम के सहयोग से 10 जून 2015 को विश्व का पहला पानी पर आधारित कंप्यूटर बनाया. यह पानी की बूंदों को एक स्थान से दूसरे स्थान पर हिलाने से कार्य करता है.